മോഷണം പോയ കാണിക്കവഞ്ചികള് ക്ഷേത്രകുളത്തില് കണ്ടെത്തി കോട്ടയം: കാളികാവ് ദേവിക്ഷേത്രത്തില് നിന്നും മോഷണം പോയ കാണിക്കവഞ്ചികള് ക്ഷേത്ര കുളത്തില് കണ്ടെത്തി. കഴിഞ്ഞ 15 നായിരുന്നു മോഷണം നടന്നത്. പിറ്റേദിവസം തന്നെ ക്ഷേത്രത്തിന് സമീപത്തു നിന്ന് കാണിക്കവഞ്ചികള് പൊട്ടിച്ച താഴുകളും കമ്ബിപ്പാരയും കണ്ടെത്തിയിരുന്നു. അന്വേഷണത്തിന്റെ ഭാഗമായി പൊലീസിന്റെ ആവശ്യപ്രകാരം ഫയര്ഫോഴ്സിന്റെ സ്കൂബാ ടീം നടത്തിയ തിരച്ചിലിലാണ് കവര്ച്ച ചെയ്യപ്പെട്ട ആറ് കാണിക്കവഞ്ചികളും കുളത്തില് നിന്ന് കണ്ടെത്തിയത്. ഭാരമേറിയ കാണിക്കവഞ്ചികളുമായി മോഷ്ടാക്കള്ക്ക് പോകാന് കഴിയില്ലെന്ന പൊലീസിന്റെ നിഗമനത്തെ തുടര്ന്നാണ് കുളത്തില് പരിശോധന നടത്തിയത്. ഇന്നലെ രാവിലെ കോട്ടയം ഫയര് ഫോഴ്സ് സ്കൂബ ടീം, കടുത്തുരുത്തി ഫയര് ഫോഴ്സ്, കുറവിലങ്ങാട് പൊലീസ് എന്നിവരുടെ നേതൃത്വത്തിലായിരുന്നു പരിശോധന. ഫയര് ഫോഴ്സ് കടുത്തുരുത്തി സ്റ്റേഷന് ഓഫീസര് സുധികുമാര്, ഓഫീസര്മാരായ മഹേഷ്, ശ്രീനാഥ്, പ്രജിന് പ്രകാശ്, മനോഹര്, കോട്ടയം സ്കൂബ ടീമിലെ സുരേഷ്, ഷൈജു മിഥുന്, കുറവിലങ്ങാട് എസ്.എച്ച്.ഒ സജീവ് ചെറിയാന്, എസ്.ഐ തോമസ് കുട്ടി, എ.എസ്.ഐ അജികുമാര്, സിവില് പൊലീസ് ഓഫീസര് അരുണ്കുമാര് തുടങ്ങിയവര് പരിശോധനയ്ക്ക് നേതൃത്വം നല്കി. മേഖലയില് തുടര്ച്ചയായി ഉണ്ടാവുന്ന മോഷണ സംഭവങ്ങളില് അന്വേഷണം ഉണ്ടാവണമെന്ന് ക്ഷേത്ര ഉപദേശക സമിതി സെക്രട്ടറി എസ്.ആര് ഷിജോ ആവശ്യപ്പെട്ടു.